Una targeta de crèdit Revolving o també anomenada de pagament ajornat és una classe de targeta de crèdit en què el reemborsament del crèdit que hagis utilitzat amb la targeta es torna de manera ajornada en lloc de fer-ho completament en finalitzar el període de liquidació acordat. Consisteix a tornar el crèdit utilitzat en terminis, pagant un interès associat que es detalla en cada cas, tant en la informació precontractual com en el contracte. En qualsevol cas, es generen interessos des que fas una compra.
A més, el crèdit és renovable, és a dir, es redueix quan fas pagaments a crèdit amb la targeta, però, a mesura que abones (tornes) el crèdit de què vas disposant, tornes a poder disposar del crèdit perquè «es renova».
El termini de devolució del crèdit (de forma ajornada) dependrà de la quota mensual que triïs pagar, a partir d'un mínim, i de si continues disposant novament crèdit a mesura que el vagis reconstituint (tornant). Com més gran sigui la quota mensual escollida, abans pagaràs el crèdit del qual hagis disposat i, per tant, més baix serà el cost del crèdit, ja que pagaràs interessos durant menys temps i més import de la quota mensual anirà destinat a amortitzar capital.
L'import de la quota mensual no té límit màxim, és a dir, pots triar una quota mensual que suposi pagar la totalitat de l'import disposat aquest mes, a final de mes, però pagant interessos des del moment en què hagis anat fent disposicions de crèdit fins al seu pagament complet.
Tingues en compte que qualsevol targeta de crèdit es pot convertir en targeta Revolving si té, dins les seves modalitats de pagament, la modalitat de pagament ajornat (revolving) per tornar el crèdit i tries aquesta modalitat.